เวลส์ ฟาร์โก! โดนปรับกว่า 4 ล้านดอลลาร์ เหตุยึดรถยนต์ลูกค้าอย่างผิดกฎหมาย
เวลส์ ฟาร์โก! โดนปรับกว่า 4 ล้านดอลลาร์ เหตุยึดรถยนต์ลูกค้าอย่างผิดกฎหมาย
30 ก.ย. 2559

กระทรวงยุติธรรมของสหรัฐ เปิดเผยว่า กระทรวงได้สั่งปรับธนาคารเวลส์ ฟาร์โก เป็นเงินจำนวน 4.1 ล้านดอลลาร์ ในข้อหาที่ธนาคารได้ยึดคืนรถยนต์จากลูกค้าจำนวน 413 คันโดยไม่ได้รับคำสั่งศาล
คำสั่งดังกล่าว ซึ่งครอบคลุมรถยนต์ที่ยึดคืนตั้งแต่วันที่ 1 ม.ค. 2551 – 1 ก.ค. 2558 นั้น กำหนดให้เวลส์ ฟาร์โก ต้องจ่ายเงินชดเชยให้กับลูกค้ารายละ 10,000 ดอลลาร์ ในขณะที่เวลส์ ฟาร์โก ได้ตกลงที่จะเปลี่ยนเงื่อนไขของบริษัทตามคำสั่ง
กระทรวงยุติธรรมสหรัฐได้เริ่มทำการสอบสวนการดำเนินงานของเวลส์ ฟาร์โก หลังจากมีผู้ร้องทุกข์ในนามของนายเดนนิส ซิงเกิลตัน ของกองกำลังป้องกันตนเองแห่งชาติ ว่าถูกยึดรถยนต์ในขณะที่กำลังจะถูกส่งไปปฏิบัติหน้าที่ในอัฟกานิสถาน
ทั้งนี้ หลังจากที่เวลส์ ฟาร์โก ได้ยึดรถคืน ทางธนาคารยังได้พยายามเรียกเก็บเงินจำนวน 10,000 ดอลลาร์จากนายซิงเกลตันอีกด้วย
ความเคลื่อนไหวล่าสุดถือเป็นการตอกย้ำวิกฤตศรัทธาที่เกิดขึ้นต่อเวลส์ ฟาร์โก หลังจากที่พนักงานของธนาคารได้เปิดบัญชีลูกค้าโดยไม่ได้รับอนุญาตเป็นจำนวนกว่า 2 ล้านบัญชี เพื่อจะเพิ่มยอดขายผลิตภัณฑ์ด้านการเงิน
ส่วนเมื่อวานนี้ นายจอห์น สตัมฟ์ ประธานเจ้าหน้าที่บริหารของเวลส์ ฟาร์โก ได้ถูกคณะกรรมาธิการด้านบริการการเงินแห่งสภาผู้แทนราษฎรสหรัฐทำการสอบสวนรอบใหม่ พร้อมกับกดดันให้เวลส์ ฟาร์โก รับผิดชอบต่อสิ่งที่เกิดขึ้น นอกจากนี้มีรายงานว่า หน่วยงานด้านการคลังของรัฐแคลิฟอร์เนียได้ประกาศระงับการลงทุนในหลักทรัพย์และผลิตภัณฑ์การเงินอื่นๆของเวลส์ ฟาร์โก